IZVEDBENA UREDBA KOMISIJE (EU) 2018/1105

z dne 8. avgusta 2018

o določitvi izvedbenih tehničnih standardov v zvezi s postopki in obrazci, ki jih uporabljajo pristojni organi za zagotavljanje informacij ESMA v skladu z Uredbo (EU) 2016/1011 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014 (1) in zlasti tretjega pododstavka člena 47(3) Uredbe,

ob upoštevanju naslednjega:

(1) Člen 47(2) Uredbe (EU) 2016/1011 od pristojnih organov zahteva, da ESMA predložijo vse potrebne informacije za opravljanje njenih nalog. Da bi zagotovili učinkovito in uspešno komunikacijo, bi morali pristojni organi in ESMA za zahtevanje informacij, potrjevanje prejema zahtevkov za informacije in odgovarjanje na zahtevke za informacije uporabljati opredeljene komunikacijske kanale, vključno z imenovanimi kontaktnimi osebami in standardiziranimi obrazci.

(2) Informacije, ki jih morajo pristojni organi zagotoviti v skladu s členom 47(2) Uredbe (EU) 2016/1011, vključujejo informacije, potrebne za to, da lahko ESMA vzpostavi in vzdržuje javni register iz člena 36(1) navedene uredbe, zlasti informacije iz točk (a), (c) in (d) navedenega člena ter vse poznejše spremembe navedenih informacij. Od pristojnih organov in ESMA bi bilo treba zahtevati, da se dogovorijo o tehničnih specifikacijah, ki urejajo predložitev navedenih informacij na spletnem mestu ESMA, za zagotovitev, da se informacije prenašajo pravilno in varno.

(3) Informacije, ki jih morajo pristojni organi predložiti ESMA v skladu z Uredbo (EU) 2016/1011, lahko vsebujejo osebne podatke in druge občutljive informacije, ki niso javno dostopni. Zato je pomembno, da zagotavljanje informacij urejajo ustrezni zaščitni ukrepi in pravila o zaupnosti.

(4) Pristojni organi in ESMA bi morali imeti na voljo dovolj časa za vzpostavitev postopkov za zagotavljanje informacij iz te uredbe. Ta uredba bi se zato morala začeti uporabljati dva meseca po njenem začetku veljavnosti.

(5) Ta uredba temelji na osnutkih izvedbenih tehničnih standardov, ki jih je ESMA predložila Komisiji.

(6) ESMA ni opravila odprtih javnih posvetovanj o osnutkih izvedbenih tehničnih standardov, na katerih temelji ta uredba, niti ni analizirala morebitnih povezanih stroškov in koristi, saj je ugotovila, da bi bilo to nesorazmerno glede na področje uporabe in učinek izvedbenih tehničnih standardov, ob upoštevanju dejstva, da bi ti standardi neposredno zadevali samo nacionalne pristojne organe držav članic, ne pa udeležencev na trgu.

(7) ESMA je zaprosila za mnenje interesno skupino za vrednostne papirje in trge, ustanovljeno s členom 37 Uredbe (EU) št. 1095/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1 Uradno obveščanje ESMA za njen register 1. Da se ESMA omogoči vzpostavitev in vzdrževanje javnega registra iz člena 36(1) Uredbe (EU) 2016/1011, pristojni organi v petih delovnih dneh od zadevne odločitve ESMA uradno obvestijo o informacijah iz točk (a), (c) in (d) navedenega člena ter o kakršni koli spremembi navedenih informacij. 2. Zadevna odločitev je katera koli od naslednjih odločitev pristojnega organa, ki povzroči obveznost v skladu z Uredbo (EU) 2016/1011, da je treba uradno obvestiti ESMA o navedenih določenih informacijah ali spremembi teh informacij: (a) odločitev o izdaji dovoljenja ali registraciji upravljavca v skladu s členom 34(6)(a) ali (b) Uredbe (EU) 2016/1011; (b) odločitev o odvzemu ali začasnem odvzemu dovoljenja ali registracije upravljavca v skladu s členom 35(1) navedene uredbe; (c) odločitev o priznanju upravljavca s sedežem v tretji državi v skladu s členom 32(5) navedene uredbe; (d) odločitev o začasnem odvzemu ali odvzemu takšnega priznanja v skladu s členom 32(8) navedene uredbe; (e) odločitev o odobritvi referenčne vrednosti ali skupine referenčnih vrednosti v skladu s členom 33(3) navedene uredbe; (f) odločitev, da se zahteva preklic odobritve referenčne vrednosti ali skupine referenčnih vrednosti v skladu s členom 33(6) navedene uredbe. Vse informacije ali spremembe navedenih informacij iz odstavka 1 se posredujejo ESMA prek njenega komunikacijskega kanala, ki zagotavlja, da se med prenosom ohranijo popolnost, celovitost in zaupnost informacij. 3. Pristojni organi in ESMA se dogovorijo o informacijski tehnologiji, ki ureja predložitev informacij na spletnem mestu ESMA, tako da se uporabi njen komunikacijski kanal.

Člen 2 Uradno obveščanje ESMA o referenčnih vrednostih, ki ga izvajajo priznani upravljavci Vsako uradno obvestilo ESMA v skladu s členom 32(6) Uredbe (EU) 2016/1011 se pošlje z elektronskimi sredstvi, ki lahko zagotovijo popolnost, celovitost in zaupnost podatkov med celotnim postopkom prenosa.

Člen 3 Zahtevki za informacije 1. Vsak zahtevek ESMA za informacije, ki jih mora zagotoviti pristojni organ v skladu s členom 47(2) Uredbe (EU) 2016/1011, razen informacij iz členov 1 in 2 te uredbe, se predloži na obrazcu iz Priloge I k tej uredbi. 2. Pristojni organ, od katerega se zahtevajo informacije v skladu s členom 47(2) Uredbe (EU) 2016/1011 (v nadaljnjem besedilu: zaprošeni organ), potrdi prejem zahtevka v sedmih dneh od prejema zahtevka, pri čemer uporabi obrazec iz Priloge II k tej uredbi.

Člen 4 Odgovor na zahtevek za informacije 1. Zaprošeni organ ESMA predloži zahtevane informacije, pri čemer uporabi obrazec iz Priloge III k tej uredbi. Zaprošeni organ stori vse potrebno v okviru svojih pristojnosti, da bi pridobil in zagotovil zahtevane informacije. Če zaprošeni organ ne more zagotoviti informacij do predvidenega datuma za odgovor, določenega v njegovem potrdilu o prejemu zahtevka za informacije, o tem brez odlašanja uradno obvesti ESMA in navede nov predvideni datum za odgovor, skupaj z razlogi, zakaj je podaljšanje potrebno. 2. Zaprošeni organ se po potrebi posvetuje z ESMA o kakršnih koli pojasnilih v zvezi z vrsto zahtevanih informacij in o pogostosti vseh potrebnih posodobitev.

Člen 5 Načini prenosa Vsi zahtevki za informacije, potrdila o prejemu in odgovori na zahtevke za informacije iz členov 3 in 4 so v skladu z naslednjimi pravili: (a) so v pisni obliki; (b) pošljejo se po pošti ali telefaksu ali z elektronskimi sredstvi, ki lahko zagotovijo popolnost, celovitost in zaupnost informacij med celotnim postopkom prenosa; (c) naslovijo se na: (i) v primeru zahtevka, poslanega pristojnemu organu, na kontaktno osebo, ki jo imenuje pristojni organ v skladu s členom 7; (ii) v primeru potrdila o prejemu ali odgovora, poslanega ESMA, na kontaktno točko, ki jo ESMA določi v svojem zahtevku za informacije.

Člen 6 Zaupnost 1. Pristojni organi zaupno obravnavajo dejstvo, da je bil v skladu s členom 47(2) Uredbe (EU) 2016/1011 izdan zahtevek za informacije, vsebino navedenega zahtevka in vse zadeve, ki nastanejo med izvrševanjem zahtevka, zlasti vsa posvetovanja med ESMA in pristojnim organom v zvezi z zahtevkom. 2. Pristojni organ pa lahko razkrije takšna dejstva ali zadeve, če ESMA soglaša z razkritjem ali je razkritje potrebno za pravne postopke.

Člen 7 Kontaktne osebe Vsak pristojni organ imenuje kontaktno osebo za namene te uredbe ter sporoči ime in kontaktne podatke navedene kontaktne osebe ESMA v 30 dneh od datuma začetka veljavnosti te uredbe. Vse naknadne spremembe pri imenovanju ali kontaktnih podatkih kontaktne osebe se nemudoma sporočijo ESMA.

Člen 8 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 29. oktobra 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 8. avgusta 2018 Za Komisijo Predsednik Jean-Claude JUNCKER

(1) UL L 171, 29.6.2016, str. 1.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).